Predsjednički kandidat i pjevač, Miroslav Škoro, osvrnuo se jutros na izjave predsjednika Samostalne demokratske srpske stranke (SDSS), Milorada Pupovca, uspoređujući ih sa stavovima predsjednika Srbije, Aleksandra Vučića.

"Znakovita je šutnja hrvatskog državnog vodstva na uvredljive izjave Milorada Pupovca koji se koristi retorikom i stavovima srbijanskog predsjednika Vučića. Umjesto da smiruje tenzije nastale u incidentu, g. Pupovac nadolijeva ulje na vatru i očito želi profitirati na napadu na hrvatske građane koji je za svaku osudu. Od njega, kao zastupnika u Hrvatskom saboru, očekivao sam puno više mudrosti, a puno manje ostrašćenosti", kazao je Škoro u svojoj objavi.

Izrazio je svoje iznenađenje zbog, kako kaže, šutnje koalicijskih partnera na izjave Milorada Pupovca.

"Politika je, kako je govorio moj profesor Lauc, "toplo srce, hladna glava i čiste ruke". Očito se g. Pupovac, kao hrvatski političar, inspirira za ovakve istupe na velikosrpskom derneku na Fruškoj gori. Žalosnija od Pupovčeve huškačke retorike je samo gromoglasna tišina njegovog glavnog koalicijskog partnera, koji šutke prelazi preko takvih izjava", napisao je u objavi na svojem službenom Facebook profilu.